kardosdrur/scandi-wiki huggingface dataset:
Ruben Søltoft

Ruben Søltoft Pedersen (født 17. august 1987 i Astrup) er en dansk standupkomiker, tegnefilmsdubber og skuespiller. Han vandt DM i stand-up 2010 og fik et års kontrakt hos Funny Business Inc som præmie.

Karriere
Søltoft var et af De Nye Håb, der optrådte til Zulu Comedy Galla 2010 i Operaen. I marts 2011 var Ruben på klubtour "Comedy Zoo on Tour" rundt i Danmark med Thomas Warberg og Jesper Juhl. Den 11. maj var Ruben med i stand-up.dk på Comedy Zoo, som blev sendt på Zulu i efteråret.

Ruben Søltoft var en del af det faste skuespillerhold på 4. sæson af TV 2-programmet Live fra Bremen. Fra 2012 til 2017 spillede han med i SJIT Happens, der var en sitcom på TV 2.

Han var sammen med standupkollega Martin Høgsted vært ved DM i stand-up 2013.

I 2014 medvirkede han i første afsnit af Nørgaards netfix med Martin Nørgaard. Han har også bidraget med materiale til Dybvaaaaad! med Tobias Dybvad.

I efteråret 2015 udgav Søltoft sit første onemanshow Mit Hoved, som han turnerede rundt i Danmark med. Siden 2016 har han også lagt stemme til flere animationsfilm.

I efteråret 2018 turnerede Søltoft rundt i landet med sit andet onemanshow Ting Fra Min Mund.

I 2019 spillede Søltoft hovedrollen som Terkel i Terkel - The Motherfårking Musical.

Filmografi

Tv 
 Stand-up.dk (2011)
 Hjælp, det er jul (2011)
 Live fra Bremen (2011-2012)
 SJIT Happens (2012-2017)
 Nørgaards netfix (2014)
 Stormester (2018)
 Minkavlerne (2019)
Umage (2021)

Stemmerarbejde 
 Kæledyrenes hemmelige liv (2016) - Diverse stemmer
 Angry Birds (2016) - Chuck
 Emoji Filmen (2017) - Gene
 Lego Ninjago Filmen (2017) - Jay

Teater 
 Terkel - The Motherfårking Musical - Terkel Mogensen

Referencer

Eksterne henvisninger 
 
 Rubens egen hjemmeside

Standupkomikere fra Danmark
Tegnefilmsdubbere fra Danmark
Skuespillere fra Danmark
Sygehusenheden Ærø

Sygehusenheden Ærø eller Ærø Sygehus, Sygehusvejen 18 i Ærøskøbing på Ærø er et sygehus, som tager sig af en række basisopgaver for Ærøs befolkning. Ærø sygehus er en afdeling af Odense Universitetshospital

Afdelingen "Medicinsk/kirurgisk Ærø" har årligt ca. 700 indlæggelser og ca. 1.350 ambulante behandlinger. Sygehuset har 12 sengepladser, et ambulatorium, en visiteret skadestue/modtagelse, et laboratorium og en røntgenafdeling. Sygehusenheden Ærø betjener øens 6.500 borgere samt de ca. 300.000 turister der årligt besøger øen. Ud over medicinsk afdeling rummer Sygehusenheden på Ærø en klinisk/biokemisk afdeling, en billeddiagnostisk afdeling og en jordemoderkonsultation samt information, køkken, teknisk afdeling inkl. portør- og rengøringsfunktion. Der er ansat 53 medarbejdere på Sygehusenheden Ærø, hvoraf de 36 er ansat i medicinsk afdeling. 

Personalet er uddannet i traumemodtagelse, hjertestopbehandling, akut medicinsk behandling, pleje af barselspatienter, behandling af kronisk syge og døende samt rehabilitering af patienter efter større operationer på andre sygehuse. Sygehuset er uddannelsessted for sygeplejestuderende fra University College Lillebælt, sygeplejerskeuddannelsen i Odense, social- og sundhedsassistenteleve fra Social og sundhedsskolen i Svendborg, studiested for medicinsk studerende og modtager erhvervspraktikanter på 9. og 10. klassetrin.

Sengeafsnittet modtager døgnet rundt både akutte og planlagte patienter til indlæggelse.
 Patienter med medicinske sygdomme
 Patienter med kirurgiske sygdomme
 Akut syge børn
 Patienter, der indlægges akut og overflyttes til specialafdeling i Svendborg eller på  Odense Universitetshospital
 Terminale patienter til pleje og lindrende behandling
 Akutte psykiatriske patienter
 

Sygehusforeningen Ærøs formål er at arbejde for bevarelse af Ærøskøbing Sygehus. Foreningens ca. 2000 medlemmer har gennem årene doneret vigtigt udstyr, hjælpemidler og inventar til sygehuset.

Historie 
Ærøskøbing Sygehus blev indviet 1891 som det eneste i det daværende Svendborg Amt. Der var i begyndelsen kun ca. 16 sengepladser og ansat 1 læge, 1 sygeplejerske og 1 tjenestepige. Det første år blev der behandlet 78 patienter, som i gennemsnit blev indlagt i 30 dage. 

1935 havde sygehuset en sengekapacitet på 28 senge. 1940 blev sygehuset udvidet og havde nu 48 sengepladser plus 12 i den særskilte epedimiafdeling.

3. juni 1988 kom embedsmænd fra det daværende Fyns Amt til Ærøskøbing for at drøfte en eventuel nedlæggelse af sygehuset med sygehusledelsen. Ved ankomsten blev de modtaget af en demonstration med ca. 1000 deltagere.

Litteratur og kilde 
 Karen Margrethe Fabricius: Det lille sygehus’ rolle og betydning for et mindre samfund – Ærøskøbing Sygehus 1890 – 2000. 120 sider. Udgivet af Ærø Museum

Ekstern Henvisning og kilde 
Sygehusets hjemmeside 
Sygehusets gamle hjemmeside 

Sygehuse i Region Syddanmark
Ærø
Keld Stig Jørgensen

Keld Stig Jørgensen (født 7. august 1936 på Frederiksberg, død 7. maj 2010 i Holte) var en dansk journalist og redaktør.

Jørgensen var uddannet tegner fra Kunsthåndværkerskolen i København og arbejdede som tegner i en kortere periode. Han gik i mesterlære som journalist. Han fik sin første ansættelse var hos Vejle Amts Folkeblad og blev udlært hos Helsingør Dagblad.

Så blev Jørgensen ansat hos dagbladet B.T., hvor han opnåede stor respekt. Han  foretrukne stofområder var luftfart og biler. I luftfartsmonopolets tid skrev han om SAS som monopol og var indstillet til Cavlingprisen.

Fra 1978 til 1999 var han ansat på Dagbladet Børsen. På hans 60 års fødselsdag i 1996 trykte Politiken et jubilæumsskrift:

Keld Stig Jørgensen kendte og var selvskreven til at skrive biografier om Simon Spies og pastor Eilif Kroager. Han havde været den mest produktive journalist på Dagbladet Børsens redaktion. Men han skrev aldrig bøger.

Kilder 
 Dansk Journalistforbund, Årbog 2000 s. 348

Privatliv 
Keld Stig Jørgensen er far til Nina Klinker Jørgensen, gift Nina Klinker Stephensen.

Journalister fra Danmark
Redaktører fra Danmark
Journalister ved BT
Den Danske Afghanistan Komité

Den Danske Afghanistan Komité (DAC) er en folkelig forening (NGO) etableret i 1984. Den har som formål at forbedre sundhedstilstanden i dele af Afghanistan. DACs vision er at skabe ”lige adgang til sundhed for alle afghanere – med særlig fokus på kvinder, børn og udsatte grupper – for derved at øge livskvaliteten for den afghanske befolkning”. 

Foreningen har over en længere årrække opbygget et sammenhængende sundhedssystem for ca. ½ mio. mennesker i Herat-provinsen. Dette blev i 2015 overdraget til en afghansk NGO. 

Fra 2015 til 2019 har foreningen  haft to indsatsområder, begge i Herat-provinsen: 

Dels et projekt med det formål at forbedre lokalbefolkningens viden om diabetes og øge kapaciteten til at forebygge denne sygdom. Arbejdet sker på centralsygehuset i Herat, som DAC tidligere har støttet på forskellige området og støttes af World Diabetes Foundation 

Det andet projekt fokuserer på styrke viden om egne sundhedsrettigheder for indbyggerne i Injil distriktet. Indsatsen sker i samarbejde med den lokale civilsamfundsaktør Rural Rehabilitation Association for Afghanistan (NPO/RRAA) og støttes af CISU. 

Formand for Afghanistan komiteen er læge Ole Frank Nielsen, næstformand er sygeplejerske Elin Petersen, mens civilingeniør Claus Christensen er kasserer.

Link 
 Foreningens hjemmeside 
 DAC's Facebook side
 World Diabetes Foundation  
 Rural Rehabilitation Association for Afghanistan  (RRAA)
 CISU

Henvisninger 

Ngo'er
Internationale solidaritetsbevægelser
P559 Lommen

P559 Lommen (lom) var det tiende fartøj af Flyvefisken-klassen bygget til Søværnet. Skibet indgik i flådens tal i januar 1994 og gjorde tjeneste indtil skibet blev overført til den litauiske flåde hvor den fik navnet LKL Aukštaitis (P14). I de sidste år inden overførslen til Litauen blev skibet benyttet som testplatform for det nyudviklede kampinformationssystem C-FLEX (C4I), som er udviklet af Terma som erstatning for det efterhånden aldrende kampinformationssystem C3.

Der er kun et andet fartøj der tidligere har båret navnet Lommen i dansk tjeneste:
 P557 Lommen (torpedobåd, 1953-1961) – (Kriegsmarines S195)
 Lommen (patruljefartøj, 1994-2010)

Se også 
 Søværnet
 Lietuvos kariuomenės jūrų pajėgos
 Flyvefisken-klassen

Referencer og kilder 

 Flådens historie: P559 Lommen
 Naval-technology: Flyvefisken-klassen

Patruljefartøjer fra Danmark
Krigsskibe fra Litauen
Tidebønner (kristendom)

Tidebøn er navnet på en bønspraksis, der følger døgnets rytme. 
Tidebønner har mest omfattende været dyrket i klostersamfund, hvor man døgnet igennem har holdt tidebønsgudstjenester. 

I det klassiske tidebønsskema fra den katolske kirke er der 8 tidebønner:
 Matutin 
 Laudes
 Prim
 Terts
 Sext
 Non
 Vesper
 Completorium

Traditioner 
Tidebønnerne rummer en stadig gentagelse af de 150 salmer fra Det gamle Testamente. De tre lovsange fra Det nye Testamente Benedictus, Magnificat og Nunc dimittis indgår fast i henholdsvis Laudes, Vesper og Completorium. I det hele taget består tidebønnerne primært af bibeltekster. Næsten kun de strofiske hymner er ikke ordret taget fra Bibelen.

Den klassiske fremføringsmåde af tidebønnerne er at synge dem på gregorianske melodier, i vekselsang mellem to halvdele af deltagerne eller mellem en forsanger og de øvrige.
Ved siden af den sungne tidebøn findes også tidebønnen som individuel andagt, hvor den katolske præst læser tidebønnerne for sig selv af sit breviar. Melodibogen til tidebønnerne kaldes antifonale.

Også den ortodokse kirke har en tilsvarende tidebønstradition.
I den anglikanske kirke har man traditionen med daglig Morning og Evening Prayer, som også er en tidebøn, og i sin opbygning i familie med den katolske tidebøn.

I dansk folkekirkelig sammenhæng dyrkes tidebøn i mindre omfang, bl.a. af Selskabet for Tidebøn og Gregoriansk Sang (tidl. Selskabet Dansk Tidegærd) og Theologisk Oratorium. Der er udgivet tidebog og antifonale på dansk.
Osteogenesis imperfecta

Osteogenesis imperfecta (OI), der også kaldes for medfødt knogleskørhed, er en medfødt, genetisk arvelig eller mutationssygdom, hvor osteogenesen (knogledannelsen) er ufuldkommen, hvilket resulterer i meget skrøbelige knogler, der brækker ved mindre eller ingen åbenlyse traumer.

Det er stor forskel mellem de letteste og de alvorligste tilfælde. Sygdommen medfører ofte dværgvækst og underudvikling af lemmer så der er mange der ender i kørestol af det. De børn som er mest udsat er de som fødes for tidlig.

I dag deler man sygdommen i fire grupper: Let, middel, svær - og dødelig. Der er flest med en let variant, der udgør cirka 70 % af alle diagnoserne.

Skuespiller og sangeren Pernille Vallentin er blandt dem der bærer af diagnosen.

Symptomer 
I de sværeste tilfælde kan barnet være dødfødt eller dø kort tid efter fødslen, ofte grundet åndedrætsbesvær og medfødte svære frakturer, hvilket delvist skyldes deformitet af blandt andet ribben og brystkasse, foruden underudviklede lunger.

Sygdommen er en bindevævssygdom med fejl i proteinet collagen. Det kan derfor udover brud forårsage  ustabile led, tandproblemer, hørenedsættelse, øget tendens til blå mærker, blålig farvning af det hvide i øjne (sclera). Der kan også forekomme hjerteproblemer, nedsat lungefunktion, ligesom de øvrige organers funtkion er nedsat. Intelligensen fejler dog ikke noget. 

I Danmark  har der siden 1982 fandtes en diagnoseforening. Dansk Forening for Osteogenesis Imperfecta tegnes af dets formand Karsten Jensen og foreningen virke er medlemsarrangementer, rådgivning og bladudgivelse. Foreningen har ca. 330 medlemmer.

Referencer

Eksterne henvisninger 

 Osteogenesis imperfecta hos Encyclopedia Britannica
 Osteogenesis imperfecta hos NCBI
 Osteogenesis imperfecta hos Who Named It?
 Osteogenesis Imperfecta Overview  NIH Osteoporosis and Related Bone Diseases ~ National Resource Center
 Dansk Forening for Osteogenesis Imperfecta 

Medfødte misdannelser, deformiteter og kromosomafvigelser
Jakob van Doordt

Jakob van Doordt (også Jacob van der Doordt) (ca. 1590 – 1629) var en maler af hollandsk (flamsk) afstamning. Han blev sandsynligvis født i Hamburg som søn af kobberstikkeren Peter van Doordt.

Han var først og fremmest portrætmaler, selv om der også kendes blomster- og fuglebilleder af ham. I portrætterne er han inspireret af den flamske hofmaler Antonis van Moor, hvis kompositionsskemaer han anvendte. De er præget af omhu med detaljerne og med afdæmpet brug af farver. Han var desuden en anerkendt miniaturemaler, inspireret af engelsk stil, og hans miniature af Christian 4. fra ca. 1606 er den ældste kendte med dansk tilknytning.

Arbejde og rejser 
Jakob havde atelier i Hamburg, men rejste ofte derfra ud til opgaver ved flere hoffer i Nordeuropa. I 1606 var han formentlig i England.

I 1610-11 arbejdede han i Wolfenbüttel i Tyskland hos hertug Henrik Julius, der var gift med Christian 4.'s søster Elisabeth.

Han arbejdede i Danmark i årene 1610-12, 1616, 1623-24 og 1626, hvor han portrætterede Christian 4. og hans familie samt flere danske adelige.

I 1624 var han i England for at arbejde for Jakob 1. af England, til hvem han havde fået anbefalingsskrivelser fra Christian 4. Derefter var han i Gottorp 1627-28.

Gustav 2. Adolf inviterede ham til Stockholm i 1629, hvor han døde samme år.

Se også 
 Ulrik

Kilder

Eksterne henvisninger 
 

 De Danske Kongers Kronologiske Samling

Malere fra Nederlandene
Personer fra Hamborg
Portrætmalere
Miniaturmalere
Madge Bester

Madge Bester (født 26. april 1963, død 19. marts 2018) var en kvinde, der mens hun levede blev anset for at være verdens mindste levende kvinde . Hun kom fra Sydafrika og målte i 1991 65 cm i højden. Hun var på daværende tidspunkt kørestolsbruger.. 

Bester led af Osteogenesis imperfecta; en lidelse kendetegnet ved skøre knogler. Hun var forkæmper for handicappedes rettigheder, og holdt en pressekonference i 1998 om emnet ledsaget af Lin Yih-Chih, verdens mindste mand. Bester boede i den sidste del af sit liv i en landsby i Bloemfontein. 

Hendes mor Winnie, som døde i 2001, var også ramt af osteogenesis imperfecta og målte kun 70 cm.

Kilder 

Personer fra Sydafrika
Verdensrekordindehavere
Adele af Meissen

Adele af Meissen (død 23. oktober 1181) var næstyngste datter af Conrad, markgreve af Meissen og Lausitz, og hans hustru Luccardis. Hun blev i 1152 gift med kong Svend Grathe, som hun fik en søn med, som døde ganske ung, og en datter, Luccardis. Man beskyldte hende for at forlede sin mand til at indføre fremmede sæder, efter Saxos mening dog med urette. Efter Svends død giftede hun sig med Grev Albert af Aschersleben eller Ballenstedt, som hun fik en datter ved navn Gertrudis med, og som senere blev gift med Walther af Arnstein.

Eksterne henvisninger 
 Tekst af J. Kinch i Dansk Biografisk Leksikon, hvor Suhms, Hist. af Danmark VI angives som kilde.

Ikke-regerende dronninger af Danmark
Tjek fødselsår
Danskere i 1100-tallet
Huset Wettin
Kvinder i middelalderen
Gertrud af Sachsen og Bayern

Gertrud af Sachsen og Bayern, (født ca. 1154, død 1. juli 1197). Gertrud var datter af Henrik Løve af Sachsen og Bayern og Klementia af Zähringen.

Gertrud var hertuginde af Schwaben og dronning af Danmark. Hun blev giftet bort første gang i 1166, da hun var 12 år gammel, med hertug Frederik 4. af Schwaben. Hun blev enke allerede året efter i 1167 og trolovedes med Knud 6., Valdemar den Stores søn i 1171, og synes at have opholdt
sig i Danmark i de følgende år. Brylluppet fandt sted i februar
1177 i Lund, og Knud gjordes til statholder i de skånske
landskaber. Gertrud var en halv snes år ældre end sin mand, men
denne var ifølge Arnold af Lübeck, "alvorlig og sat af væsen og karakter, ældre end efter
sine års tal".

Gertrud er begravet i Væ Kirke i Skåne.

Kilder 
 Heiberg, Steffen: Danske dronninger i tusind år, København : Gyldendal, 3.utg. 2004, , s.26–27
 Dansk Biografisk Leksikon på Projekt Runeberg

Ikke-regerende dronninger af Danmark
Danskere i 1100-tallet
Huset Welf
Barmer

Barmer er en landsby i det nordlige Himmerland med 132 indbyggere (2008). Barmer er beliggende to kilometer vest for Valsted, ni kilometer vest for Nibe og 29 kilometer vest for Aalborg. Landsbyen hører under Aalborg Kommune og er beliggende i Sebber Sogn.
Barmer har en blandet bebyggelse med gamle landejendomme og ældre stuehuse side om side med nyere parcelhuse. Gårdstrukturen
med de gamle landejendomme er stadig central i bybilledet. Landsbyen har desuden et forsamlingshus og en købmand.

Referencer 

Lokaliteter i Aalborg Kommune
Vokslev

Vokslev er en landsby i det nordlige Himmerland med 169 indbyggere (2018). Vokslev er beliggende tre kilometer sydøst for Nibe og 22 kilometer sydvest for Aalborg. Landsbyen hører under Aalborg Kommune og er beliggende i Vokslev Sogn.
Vokslev ligger i et meget kuperet terræn. Byen er præget af forholdsvis velholdte huse, bygget som gamle muremestervillaer. Få huse bærer præg af at være gamle landejendomme. Binderup å krydser hovedgaden (Hobrovej). Der er gennemført trafiksanering med vejbumpgennem byen og der er cykelsti langs vejen gennem hele byen. Der er opstillet byporte med infotavler. Der er endvidere betjening med kollektivtrafik med telebus og en regionalrute. Der er en friskole og en børnehave i byen. Omkring skolen er der ligeledes sportsfaciliteter. Vokslev sparekasse og Vokslev Kirke ligger desuden i landsbyen. Kulturarvsområdet omkring det gamle kalkværk og Huul mølle er unikt.

Referencer 

Lokaliteter i Aalborg Kommune
Siras Academy

Siras Academy er en del af SIRAS, som er en privat sikkerhedskoncern beliggende i Danmark. Firmaet tilbyder danske sikkerhedsvagter et livvagtkursus målrettet det private marked. Antallet af kursister der efterfølgende kommer i arbejde er dog meget lavt. 

Siras Academy påstår selv at de er det største privatejede akademi i Europa, og at man råder over et anlæg på 45.000 m² i Skandinavien til forskellige former for træning. Der findes også flere mindre træningsfaciliteter fordelt på andre geografiske områder. Akademiet ligger i Silkeborg og består af over 3.000 indendørs m² med skydesimulator, bygninger til CQB træning, køreareal mm.

Eksterne henvisninger 
Officiel hjemmeside
Videoer fra Siras Academy på YouTube

Etableret i 2008
Virksomheder i København
Lundby (Aalborg Kommune-Lundby Sogn)

Lundby er en landsby nær De Himmerlandske Heder med 74 indbyggere (2008). Lundby er beliggende fem kilometer syd for Farstrup og 38 kilometer sydvest for Aalborg. Landsbyen hører under Aalborg Kommune og er beliggende i Lundby Sogn.
Bebyggelsen er blandet med landejendomme og ældre parcelhuse. Landevejen har et snoet forløb, hvor husene flere steder ligger helt ud til vejen. Lundby Kirke ligger et stykke uden for byen. Byens forsamlingshus fungerer som byens samlingssted.

Referencer 

Lokaliteter i Aalborg Kommune
Christian Agerskov

Christian Agerskov kan henvise til flere personer:

 Christian Pedersen Agerskov (1714-1789) – deputeret i Finanskollegiet (også skrevet Aggerskov)
 Christian Agerskov (skolemand) (1809-1892) – professor og lærer i dansk ved Søofficersskolen og Efterslægtselskabets Skole (fulde navn: Christian Vilhelm Hass Agerskov)
 Christian Agerskov (ingeniør) (1859-1928) – dansk ingeniør (fulde navn: Jørgen Christian Michael Agerskov)
Halkær (Aalborg Kommune)

Halkær er en landsby i det nordlige Himmerland med 48 indbyggere (2008), beliggende 4 km nord for Vegger, 9 km sydvest for Nibe og 29 km sydvest for Aalborg. Landsbyen hører til Aalborg Kommune og ligger i Region Nordjylland. I 1970-2006 hørte landsbyen til Nibe Kommune.

Halkær hører til Bislev Sogn. Bislev Kirke ligger i Bislev 4 km nordøst for Halkær.

Geografi 
Halkær ligger tæt ved Halkær Sø og har udsigt over engaraler og Halkær Å. Halkær Mølle Naturcenter ligger lige uden for landsbyen. Den gamle vandmølle er stadig i funktion, og bygningerne omkring møllen er omdannet til naturcenter. Der er enkelte nybyggede huse i Halkær, men størstedelen af bebyggelsen er småhuse og gamle landejendomme og husmandssteder.

Faciliteter 
 I 1992 købte 8 familier Halkær Kro for at gøre den til et musiksted og økologisk spisested. Foruden Musikforeningen er Halkær Kro og Kulturhus nu også hjemsted for en kunstforening, en indkøbsforening, et kvindenetværk og Folkeforeningen Halkær Ådal. De oprindelige 8 familier er nu blevet til over 120 anpartshavere.
 Midt i landsbyen er der boldbane og grønne arealer.
 Fra Halkær Kros p-plads er der adgang til Halkær Landsbyfælled på 8 ha. Der er plantet ca. 5,5 ha. skov, for at beskytte boringen til Halkær Vandværk, og så er der et et dyrkningsareal på ca. 2 ha. hvoraf der er frugttræer på ca. halvdelen, og grønsager på den anden halvdel. Nyttehaven forsyner beboere i Halkær og Halkær Kros økologiske køkken med grønsager. Aalborg Kommune ejer Landsbyfælleden, men Halkær Vandværk og medlemmerne heraf, har brugsretten til Halkær Landsbyfælled
 Fra 2022 er der fra banestien overfor Halkær Kro, adgang til 43 km. afmærkede vandreruter

Historie 
Halkær var oprindeligt en vandmølle. I 1682 var den skyldsat til 0,18 tønder hartkorn.

Jernbanen 
Halkær havde station på Aars-Nibe-Svenstrup Jernbane (1899-1969), som i 1910 blev forlænget fra Aars til Hvalpsund. I 1968 blev stationen nedrykket til holdested. Stationsbygningen på Halkærvej 68 har været brændt og er stærkt ombygget, men perronkanten er der. Naturstyrelsen har anlagt Naturstien Nibe-Hvalpsund, som passerer Halkær på det nedlagte banetracé.

Noter

Eksterne kilder/henvisninger 
 Aalborg Kommune 2008: Byrapporten – Byer under 200 indbyggere, s. 24: Halkær
 Henrik Pedersen: De danske Landbrug fremstillet paa Grundlag af Forarbejderne til Christian V.s Matrikel 1688. Udgivet efter hans Død paa Bekostning af Carlsbergfondet (København MCMXXVIII; Reprotryk for Landbohistorisk Selskab, København 1975), 
 SDFE kortviser: Høje målebordsblade 1842-1899 og lave målebordsblade 1901-1971
 Hans Jørn Fredborg og Poul Thor Hansen: Aalborg-Hvalpsund Jernbane. Dansk Jernbane-Klub nr. 58 2009, s. 206

Lokaliteter i Aalborg Kommune
Skørbæk (Aalborg Kommune)

Skørbæk er en landsby i det nordlige Himmerland med 47 indbyggere (2008). Skørbæk er beliggende seks kilometer syd for Bislev og 32 kilometer sydvest for Aalborg. Landsbyen hører under Aalborg Kommune og er beliggende i Ejdrup Sogn.
Midt i landsbyen ligger en sø, som omkranses af landsbyen, hvilket giver samling og struktur i landsbyen.
Der er mange mindre huse og landejendomme imellem hinanden Indfaldsvejene er karakteriseret af, at der er tale om en om en by, hvor landbrugserhvervet er fremherskende. Ved byens midte bemærkes søen, som udgør en væsentligt karakteristik for byen og et naturligt omdrejningspunkt i byen. De omliggende arealer rummer åbne markarealer. Omkring søen er der placeret borde og bænke med et grønt læbælte som baggrund, således at området omkring søen kan benyttes som et rekreativt område.

Referencer 

Lokaliteter i Aalborg Kommune
Olsenbanden møter Kongen & Knekten

Olsenbanden møter Kongen og Knekten er en norsk film fra 1974, instrueret af Knut Bohwim. Filmen er den femte i den norske serie om Olsenbanden og havde premiere den 15. august 1974.

Handling 

Sølvtøj er vanskeligt at stjæle, hvis ejeren er i samme rum. Derfor havner Egon nok en gang i fængsel. Da han kommer ud igen har han en plan om 4 millioner kroner, som er enkle at få fat i. Dette passer dårligt for Valborg og Kjell, da Basse skal konfirmeres. Men desværre for banden er også deres ærkefjender Kongen og Knekten på sagen. De to stjæler pengene fra Olsenbanden, og der opstår en evig jagt om pengene.

Medvirkende

Eksterne henvisninger  
 

Møter Kongen & Knekten
Norske film fra 1974
Norsksprogede film
Ejdrup

Ejdrup er en landsby i det nordlige Himmerland med 50 indbyggere. Ejdrup er beliggende to kilometer vest for Vegger og 36 kilometer sydvest for Aalborg. Landsbyen hører under Aalborg Kommune og er beliggende i Ejdrup Sogn.
Bybilledet er præget af mange landejendomme. Hovedfærdselsåren i byen binder byen sammen. Der er få sideveje som primært føre til de omkringliggende gårde. Ejdrup Kirke ligger i landsbyens sydlige ende.

Referencer 

Lokaliteter i Aalborg Kommune